
A közösségi média marketing hatása a vásárlási döntéshozatalra

Napjainkban a technikai-technológiai fejlődésnek köszönhetően az online jelenlét nélkülözhetetlenné vált mindennapi életünkhöz, hiszen nap, mint nap használjuk a közösségi média oldalakat különféle okokból. Ilyenkor rengeteg hirdetéssel találkozunk, nagyon sok impulzus ér minket, amelyekre mindenki máshogy reagál. Rendkívül fontos szerepe van annak, hogy a vállalatok a fogyasztók felé hogyan kommunikálnak az online platformokon, hiszen ez nagyban meghatározza a fogyasztókban kialakult véleményt az adott márkáról, termékeiről és szolgáltatásairól, így a vásárlási döntésre is hatással van. Dolgozatom célja, hogy feltárjam a kapcsolatot a közösségi média marketing és a fogyasztói magatartás között, valamint megismerjem, hogy a közösségi médiában látott hirdetések és bejegyzések milyen hatást gyakorolnak a vásárlási döntésekre és fogyasztói attitűdre. A téma megfelelő megismerése érdekében a dolgozatom első felében a rendelkezésemre álló magyar és idegen nyelvű szakirodalmakat dolgoztam fel az online marketing és a fogyasztói magatartás témakörében szekunder kutatás keretein belül. A dolgozat második felében primer kutatásom kerül bemutatásra, amelynek egy kvantitatív kérdőíves módszert választottam. Célja, hogy átfogó képet kapjak arról, hogy a közösségi média marketing milyen hatást gyakorol a vásárlási döntésekre, illetve a fogyasztói attitűdre.



